דינג ג'ונווי

ביוגרפיה

דינג נולד בעיר יישין שבמזרח סין. החל לשחק סנוקר בגיל 8 וכבר אז התגלה ככישרון גדול.
ב־2002, כשהיה בן 15 בלבד, התפרסם דינג בזירה הבינלאומית כשזכה באליפות העולם בסנוקר של IBSF עד גיל 21, והפך לשחקן הצעיר ביותר אי פעם שזוכה בתחרות זו. באותה שנה, זכה גם באליפות אסיה בסנוקר לחובבים ובאליפות אסיה בסנוקר עד גיל 21.
בספטמבר 2003, החל את הקריירה המקצוענית שלו והפך למדורג ראשון בסין.
באפריל 2005, כשהיה בן 18, הגיעה פריצת דרכו הגדולה כשזכה באליפות סין הפתוחה. דינג השאיר רושם עמוק בקרב המבקרים כשחלף בדרך על פני שחקנים מהדרג הבכיר ביותר כמו פיטר אבדון , מרקו פו  וקן דוהרטי . בגמר הוא פגש את סטיבן הנדרי שדורג אז במקום השלישי בעולם וניצח בתוצאה 5–9.
בדצמבר של אותה שנה, זכה דינג בטורניר אליפות בריטניה היוקרתי כשניצח בגמר את סטיב דייוויס בתוצאה 6–10, והפך לשחקן הראשון מאסיה שזכה בתחרות זו.
ב־2006 פגש את רוני אוסליבן בגמר גביע צפון אירלנד, וניצח בתוצאה 6–9. בכך הפך לשחקן השני בכל הזמנים (אחרי ג'ון היגינס) שזכה בשלושה תוארי דירוג לפני גיל 20.
בעקבות הצלחותיו באותה עונה, העפיל למקום החמישי בעולם וביסס את מעמדו כשחקן סנוקר בכיר השוהה באופן קבוע ברשימת שישה-עשר השחקנים המדורגים ראשונים בעולם (למעט פעם אחת שירד מרשימה זו למשך מספר שבועות). ב־2014 הוא אף העפיל למקום הראשון בעולם שם שהה שבוע אחד, והפך לשחקן האסייתי הראשון (והיחיד עד היום) שדורג במקום הראשון בעולם.
ב־2009 זכה באליפות בריטניה בפעם השנייה כשניצח את ג'ון היגינס בגמר בתוצאה 8–10.
ב־2011 רשם עוד נקודת ציון מרכזית בקריירה כשזכה בטורניר המאסטרס, שם פגש את מרקו פו בגמר וניצח בתוצאה 4–10.
בעונת 2015/2016 זכה באליפות העולם לסנוקר 6 אדומים כשניצח בגמר את סטיוארט בינגהאם 7–8. בהמשך אותה עונה הפך לשחקן האסייתי הראשון והיחיד עד כה שהעפיל לגמר אליפות העולם בסנוקר, שם הפסיד למארק סלבי בתוצאה 14–18.

הישגים והשפעה

דינג ג'ונווי הוא שחקן הסנוקר האסייתי המצליח בכל הזמנים בהפרש עצום מאחרים, דמות נערצת בסין ובאסיה, ונחשב כמי שהכניס את הסנוקר המקצועני אל תוך גבולות סין (שעד תחילת שנות ה-2000 נחשב כספורט חובבני במדינה), ושבעקבותיו פנו מאות אלפי צעירים סינים לספורט והפכו את סין למעצמת סנוקר מרכזית ממנה יוצאים בכל שנה עשרות כשרונות חדשים.
בשנת 2005, בגמר אליפות סין הפתוחה, כשהתמודד מול סטיבן הנדרי בגמר (וגם ניצח בתוצאה 5–9), צפו במשחק כ־110 מיליון איש בשידור חי בערוץ הספורט הלאומי של סין. בכך נרשם עוד שיא שעליו רשום דינג והוא מספר הצופים הגבוה ביותר לשידור משחק סנוקר.
עד כה זכה דינג ב-13 תוארי דירוג, ארבעה תוארי דירוג מינוריים וארבעה תארים ללא דירוג. כמו כן, ביצע 510 רצפים רשמיים של מאה נקודות ומעלה ושישה רצפים מקסימליים רשמיים של 147 נקודות.
בטורניר המאסטרס 2007, כשהוא בן 19 בלבד, הפך לשחקן הצעיר ביותר אי פעם שביצע רצף מקסימלי בשידור טלוויזיוני (שיא שלא נשבר עד היום).
הוא שחקן הסנוקר האסייאתי הראשון שהגיע לגמר אליפות העולם בסנוקר, השחקן היחיד מאסיה שזכה באליפות בריטניה (פעמיים), השחקן השני בהיסטוריית המשחק שזכה בשלושה תוארי דירוג עוד לפני גיל 20, והשחקן האסייאתי היחיד עד כה שהגיע לראש רשימת הדירוג העולמי.
בנוסף, במהלך עונת 2013/2014, השווה דינג את שיאו של סטיבן הנדרי כשזכה בחמישה תוארי דירוג בעונה אחת (השיא הושווה שוב על ידי מארק סלבי בעונת 2016/2017 ועל ידי רוני אוסליבן בעונת 2017/2018).

סגנון משחק

בניגוד לשחקני התקפה מובהקים, דוגמת אוסליבן, טראמפ, ויליאמס ורוברטסון, דינג נוטה לשלב בין משחק טקטי מתון המתבסס על מהלכי הגנה מדויקים והמתנה להזדמנויות למהלכים התקפיים אגרסיביים עם הטבעות קלות יחסית לבין הטבעות קשות של כדורים ארוכי טווח בהן הוא מצטיין. שליטתו בכדור הלבן היא כמעט אבסולוטית, ועל כן הוא נחשב לאחד השחקנים הטובים ביותר בבניית רצפים גבוהים, ובהכנסת יריביו למלכודות סנוקר מסובכות שמהן קשה לצאת.
בשל אופי משחקו המחושב והמדויק והעובדה שאינו נוטה בדר"כ להראות הבעות של רגש כלשהו במהלך המשחק, השוו מבקרים ופרשנים רבים את סגנון משחקו ל'רובוטי'.